# VANDREGUDSTJENESTE

1. Vandregudstjeneste tar utgangspunkt i kirkerommet (lokalet) hvor gudstjenesten holdes. De forskjellige liturgiske handlingssteder med sitt utstyr brukes da som «stoppesteder», der en gjennomfører gudstjenestens forskjellige ledd, idet liturgen og en større eller mindre gruppe går fra sted til sted.
2. Inngangen/våpenhuset kan være første og/eller siste sted, der forberedelsen/avslutningen foregår.

Døpefonten blir stedet for dåpspåminnelse, alteret for bønn og nattverd, lesepulten/prekestolen for lesning og forkynnelse av Guds ord, og orgelet stedet for spesielle ledd med sang, musikk og lovsang.

1. Gudstjenesten legges opp ut fra forholdene i rommet, og med den rekkefølge av ledd som en finner mest egnet. En bør alltid ha med noen liturgiske ledd som deltakerne kjenner fra de vanlige gudstjenestene.
2. Det bør legges vekt på at selve vandringen fra sted til sted blir en del av gudstjenesten, og dette kan fremheves blant annet ved salmevalget.
3. Vandregudstjeneste gir spesielle muligheter for en pedagogisk tilrettelegging av en gudstjeneste som samtidig har en høy grad av frihet. En slik gudstjeneste må forberedes omhyggelig, og den stiller strenge krav til den praktiske gjennomføring.
4. Vandregudstjenesten passer særlig godt når skolebarn eller andre grupper besøker kirken.

Unntaksvis kan vandregudstjenesten brukes til familiegudstjeneste.